Boer Tyson en sy Alri trou(Foto: Skermskoot/Instagram) Tyson Zunckel – die gewildste deelnemer aan die 14de reeks van die kykNET-maatsoekreeks Boer soek ŉ vrou – is Saterdag met Alri Vorster in die eg verbind. Tyson en Alri het in Mei verloof geraak. Foto’s en ŉ video van die troue is op Instagram gedeel. Die paartjie was verlede naweek nog by die troue van Johan Lombard en Esmerélda van Wyk, ook albei deelnemers aan die vorige seisoen van Boer soek ŉ vrou. Maroela Media het vroeër berig Tyson het besluit dat Alri se verjaardagnaweek die ideale geleentheid was om die jawoord te vra en dat haar ouers vir die naweek op Tyson se plaas by Bergville, KwaZulu-Natal, gekuier het. Tyson het Alri en haar ouers in sy helikopter die omgewing gewys en sy aanvanklike plan was om op ŉ berg te land en haar daar om haar hand te vra, maar die reënweer het sy planne in die wiele gery. “Nadat ons vir ŉ rukkie in die helikopter rondgevlieg het, het ons by die huis geland. Daar het ons uitgeklim en ŉ paar selfies geneem. Ek het my selfoon vir Alri se ma gegee en die selfoon op video gesit. Ek het die tannie gevra om ons af te neem en dit is toe dat ek op my knieë gaan en Alri vra om te trou.”